《八测》
清代·姚燮

积旬疲津梁，宵寒苦水宿。回溆得晚霁，地暖见初绿。

支道杂泾得，流乱无约束。三吴汇两江，接源此其腹。

纤月出荇藻，明烟漾鸥鹜。樵童喜山近，罾师识鱼伏。

古隐结廛阛，天游泯欣辱。居人述旧事，冲流过南渎。

梁朽闸中断，高田烂肥谷。篱门偃在地，鸡犬上蹲屋。

及今适坐卧，蔬布愿亦足。闻言恻我心，掩篷失欢瞩。

露下觉衣冷，波光动残烛。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。